РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/33-25

03. март 2025. године

Б е о г р а д

**З А П И С Н И К**

**ДРУГЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 28. ФЕБРУАРА 2025. ГОДИНЕ**

 Седница је почела у 14,00 часова.

Седницом је председавао др Угљеша Мрдић, председник Одбора.

 Седници су присуствовали чланови Одбора: Драган Николић, Јован Палалић, Јасмина Палуровић, Биљана Илић Стошић, Лидија Начић, Ђорђе Комленски, Наташа Милић Милаш, Ристо Костов и Верица Милановић.

 Седници су присуствовали и: Борис Бајић, заменик члана проф. др Балинта Пастора и Бранко Павловић, заменик члана Ане Крстић.

Седници нису присуствовали чланови Одбора: Павле Грбовић, Александар Ивановић, проф. др Јелена Јеринић, Филип Таталовић и Дејан Шулкић, као ни њихови заменици.

Седници су присуствовали Ђорђе Дабић, државни секретар у Министарству државне управе и локалне самоуправе, Ивана Савићевић, помоћник министра државне управе и локалне самоуправе и Саша Могић, руководилац Групе за уређивање система плата у јавном сектору.

Председник Одбора је обавестио чланове и заменике чланова Одбора да je у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре размотрио предлоге закона у начелу и у појединостимакоји су на дневном реду седнице Народне скупштине.

Пре утврђивања дневног реда председник Одбора је обавестио присутне да није било примедби у писаној форми на Записник Прве седнице Одбора, па је ставио на гласање, а чланови и заменици чланова Одбора су **већином гласова** усвојили Записник Прве седнице одржане 1. априла 2024. године.

Такође, председник Одбора је предложио да на основу члана 76. Пословника Одбор на седници обави заједнички начелни претрес о тачкама 1. до 10. предложеног дневног реда, и да након тога Одбор обави гласање о свакој тачки појединачно.

Чланови и заменици чланова Одбора су **већином гласова** прихватили овај предлог.

Председник Одбора је подсетио чланове и заменике чланова Одбора да је Влада поднела амандмане на чл. 3 Предлога закона о допуни Закона о платама у државним органима и јавним службама и на чланове 1. и 2 Предлога закона о престанку важења Закона о систему плата запослених у јавном сектору, Закона о платама службеника и намештеника у органима аутономне покрајине и јединице локалне самоуправе, Закона о запосленима у јавним службама и Закона о платама запослених у јавним агенцијама и другим организацијама које је основала Република Србија, аутономна покрајина или јединица локалне самоуправе, који је поднела Влада и предложио да се у оквиру тачке 4. обави групно гласање о наведеним амандманима.

Чланови и заменици чланова Одбора су **већином гласова** прихватили овај предлог.

Чланови и заменици чланова Одбора су **већином гласова** утврдили следећи

Д н е в н и р е д

1. Разматрање Предлога закона о изменама и допунама Закона о државним службеницима, који је поднела Влада (број 011-72/25 од 16. јануара 2025. године), у начелу;
2. Разматрање Предлога закона о допуни Закона о платама државних службеника и намештеника, који је поднела Влада (број 011-3234/24 од 30. децембра 2024. године), у начелу;
3. Разматрање Предлога закона о допуни Закона о платама у државним органима и јавним службама, који је поднела Влада (број 011-2763/24 од 22. новембра 2024. године);
4. Разматрање Предлога закона о престанку важења Закона о систему плата запослених у јавном сектору, Закона о платама службеника и намештеника у органима аутономне покрајине и јединице локалне самоуправе, Закона о запосленима у јавним службама и Закона о платама запослених у јавним агенцијама и другим организацијама које је основала Република Србија, аутономна покрајина или јединица локалне самоуправе, који је поднела Влада (број 011-2762/24 од 22. новембра 2024. године).

**ОБЈЕДИЊЕНА РАСПРАВА од 1. до 4. тачке**: Разматрање Предлога закона о изменама и допунама Закона о државним службеницима, који је поднела Влада (број 011-72/25 од 16. јануара 2025. године), у начелу; Разматрање Предлога закона о допуни Закона о платама државних службеника и намештеника, који је поднела Влада (број 011-3234/24 од 30. децембра 2024. године), у начелу; Разматрање Предлога закона о допуни Закона о платама у државним органима и јавним службама, који је поднела Влада (број 011-2763/24 од 22. новембра 2024. године); Разматрање Предлог закона о престанку важења Закона о систему плата запослених у јавном сектору, Закона о платама службеника и намештеника у органима аутономне покрајине и јединице локалне самоуправе, Закона о запосленима у јавним службама и Закона о платама запослених у јавним агенцијама и другим организацијама које је основала Република Србија, аутономна покрајина или јединица локалне самоуправе, који је поднела Влада (број 011-2762/24 од 22. новембра 2024. године).

**Ђорђе Дабић** је представио члановима Одбора измене и допуне корпуса закона који уређују поједина питања запослених у државним органима, органима аутономне покрајине, јединице локалне самоуправе, јавним службама и другим организацијама које је основала Република Србија, аутономна покрајина или јединица локалне самоуправе. Том приликом је истакао да је потребно изнаћи један нови систем плата запослених у јавном сектору који ће унапредити постојећи, да су предложене измене и допуне условљене потребом да се на другачијим основама сагледају могућности за реформом система плата у јавном сектору, имајући у виду да се дошло до могућности за одмрзавањем и додатним стимулисањем зарада запослених у јавном сектору након промене минималне цене рада.

Навео је да је иницијатива у овом процесу потекла од Министарства финансија које је, кроз аранжман са Међународним монетарним фондом (у даљем тексту: ММФ) започело са изналажењем решења и једним новим аналитичким процесом уређења плата у јавном сектору, уз уважавање свих околности које су релевантне за планирање будуће рефореме система плата у јавном сектору.

Истакао је да остали законски предлози произилазе из потребе да се на један бољи начин сагледају могућности које се тичу одређених категорија запослених у јавном сектору и све то ради очувања квалитетног кадра у јавној управи, имајући у виду да запослени у јавном сектору у великом броју напуштају наведени сектор у потрази за вишим платама у приватном сектору. Указао је на потребу за свеобухватнијем сагледавању наведеног проблема кроз платне разреде и основице и додатним стимулисањем подизања плата у јавном сектору.

У расправи су учествовали Бранко Павловић, Верица Милановић, Угљеша Мрдић, Ђорђе Дабић, Драган Николић, Ивана Савићевић и Ђорђе Комленски.

**Бранко Павловић** је истакао да се у погледу потреба Србије не може препустити одлучивање о изнетим питањима само из угла буџетских потреба Међународног монетарног фонда и буџетског система и да очекује да Министарство државне управе и локалне самоуправе (у даљем тексту: Министарство) изађе за целовитим, одрживим и дугорочним решењем које се не базира само на рачуници ММФ-а. Указао је да је, по његовом мишљењу, начињен диспаритет у систему структуре плата које се исплаћују из државног буџета кроз посебне стимулансе и уцењивачке капацитете одређених категорија запослених, не узимајући у обзир подударност захтеваних квалификација, степена радне ангажованости и оптерећености запослених и потребама квалитета рада.

Изнео је став да Влада има тешкоће у примени системског решења услед повећања минималне цене рада, као и да је томе допринело ресорно министарство које није благовремено деловало, у смислу системског усклађивања у тренутку када је прописана минимална цена рада.

Указао је на, по његовом мишљењу, неадекватне активности Владе на пољу регулисања друштвеног деловања, јер сматра да Влада деценијама не проналази доследан, логичан и целовит начин сагледавања проблема одређивања висине плата у свим категоријама запослених који примају плате из државног буџета.

Указао је на потребу да се сва питања уређивања плата претходно размотре међу релевантним учесницима што подразумева учешће Владе и репрезентативних синдиката, без обзира на исход таквог заједничког деловања.

Такође, указао је и на проблеме у правосуђу, који, између осталог обухватају знања и компетенције лица која се запошљавају, генерацијску смену запослених коју не може да испрати тренутан број судијских помоћника.

Истакао је да проблеме представља и учестало запошљавање на одређено време које сувише дуго траје.

**Верица Милановић** је поставила питање председнику Одбора зашто није сазвао седницу Одбора годину дана, имајући у виду да у делокруг рада Одбора спадају и тренутно актуелна друштвена питања и као најизразитија навела неповерење у рад државних органа и велики утицај политике у њиховом раду.

**Угљеша Мрдић** је одговорио да седница Одбора није била сазвана у дужем периоду због изостанка законодавне активности Народне скупштине у областима које спадају у делокруг рада Одбора, као и због опструкције рада парламента од стране опозиције.

Указао је и на одређене недоследности у излагању Верице Милановић у погледу утицаја политике на рад државних органа, те је истакао да државни органи раде у пуном обиму.

**Ђорђе Дабић** се осврнуо на излагање Верице Милановић и рекао да Министарство не поседује било какве информације о обустави рада државних, те да по њиховим сазнањима сви државни органи функционишу без ометања.

Сагласио се у већој мери са излагањем Бранка Павловића и рекао да се Министарство труди да не оштети било кога, као и да је усклађивање коефицијената отежано потребом стимулисања плата код дефицитарних занимања.

Указао је да је са ММФ-ом склопљен нефинансијски механизам у коме би ММФ требало да пружи саветодавно мишљење ради изналажења аналитичког метода који би био задовољавајући за све категорије запослених у јавном сектору.

Осврнуо се и на примедбу о злоупотребама заснивања радног односа на одређено време истакавши да је он, као члан Комисије за запошљавање Владе Републике Србије, упознат са чињеницом да се радни односи на неодређено време заснивају у мери у којој је то могуће, имајући у виду финансијске могућности институције у којој би се такав радни однос засновао.

**Драган Николић** је указао на опструктивне активности опозиције у раду Народне скупштине, противречнсти у њиховим политичким иступањима и ставовима као и на негативна дејства реформе у области правосуђа.

Такође, указао је на, по његовом мишљењу, недостојна дешавања у образовним установама.

Похвалио је актуелно вођење политике Републике Србије на домаћем и међународном плану.

**Верица Милановић** је истакла да наведене тачке Дневног реда не заслужују да буду разматране по хитном поступку, имајући у виду да не функционишу институције чији рад предложени закони регулишу.

Критиковала је предлог о престанку важења закона из тачке 4. дневног реда, сматрајући да се тим законима напокон уводи ред у поступак запошљавања лица у државној управи и да ће се тиме смањити негативна дејства досадашњег страначког запошљавања.

Навела је проблем изражене учесталости запошљавања лица на одређено време и негативне последице такве праксе у политици запошљавања.

**Ивана Савићевић** се осврнула на излагање Верице Милановић и истакла да се не слаже да не постоји одговарајући систем пријема лица у државне органе, наводећи да је Закон о држвним службеницима високо оцењен од стране Европске комисије као закон који се заснива на принциима квалитета и да је конкурсни поступак изузетно специфичан за државне органе. Такође, навела је да и када се лица запошљавају на одређено време без конкурсног поступка, та лица морају да испуњавају све законске услове у погледу компетенција које се захтевају и за заснивање односа на неодређено време, где у том погледу постоји снажна контрола од стране Државне ревизорске институције Србије. Демантовала је да је виђење поједниних учесника ове седнице Одбора да је учестала пракса запошљавања лица на одређено време, указујући на законско ограничење којим укупан број лица која заснивају радни однос на одређено време не може бити већи од педесет процената од укупног броја запослених у јавном сектору.

Указала је да је и Закон о платама државних службеника и намештеника један од боље оцењених, као и на платне разреде који су предвиђени тим законом, где се на тај начин повећање плата не одражава само кроз повећање основице зараде, већ и кроз платне разреде.

**Ђорђе Комленски** је указао на потребу за економичнијим вођењем седнице Одбора и предложио да се организује обука народних посланика од стране Службе Народне скупштине, ради представљања положаја и улоге народних посланика у раду Народне скупштине, у смислу Пословника Народне скупштине, имајући у виду недостатке у познавању Пословника од стране дела опозиције, изражених у њиховом наступању. Похвалио је предложене законе као корак напред у регулисању предметне материје, али и да даље постоје недостаци у оправданости потребе за заснивањем одређеног броја радних односа на одређено време у јединицама локалне самоуправе и предложио је да се у том смислу изврши процена потребног кадра и потребног обима посла, што би допринело решавању проблему запошљавања.

Такође, указао је на проблем независности правосуђа у светлу недавних уставних реформи правосуђа, имајући у виду да је изостала она мера легитимитета која је била обезбеђена избором носилаца правосудних функција у народном представништву.

Осврнуо се на тренутне друштвене догађаје у Србији и могуће последице које ће оставити на односе унутар саме друштвене заједнице, као и на њено функционисање.

Похвалио је систем конкурса као начина за пријем у радни однос, који ствара утисак правичности приликом одлучивања о пријему у радни однос, као и да то омогућава да се изврши профилисање радних места и кадрова.

**Бранко Павловић** је позвао чланове Одбора да се на некој наредној седници озбиљније расправи питање независности правосуђа, имајући у виду да транспарентност рада Високог савета судства и Високог савета тужилаштва не одговарају повећању обиму овлашћења и одговорности које су добили недавним уставним реформама правосуђа.

Указао је на примере нарушавања начела непристрасности судија у њиховом јавном иступању у погледу одређених политичких догађаја. Сматра негативном праксом изузимања одређених категорија лица од правне одговорности у циљу решавања и ублажавања одређених политичких проблема.

Такође је указао на проблематичност тренутних друштвених догађаја у области просвете, сматрајући да је без преседана одлука родитеља да не шаљу децу у школу, као и одлука просветних радника да не одржавају наставу.

Председник Одбора је закључио расправу и прешао на одлучивање, након што је утврдио да више нема пријављених за реч.

**ПРВА ТАЧКА:** Разматрање Предлога закона о изменама и допунама Закона о државним службеницима, који је поднела Влада (број 011-72/25 од 16. јануара 2025. године), у начелу.

Председник Одбора је ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о изменама и допунама Закона о државним службеницима, који је поднела Влада, у начелу, као и да за известиоца Одбора на седници Народне скупштине буде одређен др Угљеша Мрдић, председник Одбора.

Чланови и заменици чланова Одбора већином гласова су усвојили Предлог закона.

Чланови и заменици чланова Одбора већином гласова су усвојили предлог да се за известиоца Одбора на седници Народне скупштине буде одређен др Угљеша Мрдић, председник Одбора.

**ДРУГА ТАЧКА:** Разматрање Предлога закона о допуни Закона о платама државних службеника и намештеника, који је поднела Влада (број 011-3234/24 од 30. децембра 2024. године), у начелу.

Председник Одбора је ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о допуни Закона о платама државних службеника и намештеника, који је поднела Влада, у начелу, као и да за известиоца Одбора на седници Народне скупштине буде одређен др Угљеша Мрдић, председник Одбора.

Чланови и заменици чланова Одбора већином гласова су усвојили Предлог закона.

Чланови и заменици чланова Одбора већином гласова су усвојили предлог да се за известиоца Одбора на седници Народне скупштине буде одређен др Угљеша Мрдић, председник Одбора.

**ТРЕЋА ТАЧКА:** Разматрање Предлога закона о допуни Закона о платама у државним органима и јавним службама, који је поднела Влада (број 011-2763/24 од 22. новембра 2024. године).

Председник Одбора је ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о допуни Закона о платама у државним органима и јавним службама, који је поднела Влада, у начелу.

Чланови и заменици чланова Одбора већином гласова су усвојили Предлог закона.

Председник Одбора је ставио на гласање предлог да Одбор, у складу са чланом 155. став 3. Пословника Народне скупштине, одлучи да предложи Народној скупштини да прихвати амандман на члан 3. Предлога закона о допуни Закона о платама у државним органима и јавним службама, који је поднела Влада, као и да за известиоца Одбора на седници Народне скупштине буде одређен др Угљеша Мрдић, председник Одбора.

Чланови и заменици чланова Одбора већином гласова су усвојили амандман на члан 3. Предлога закона.

Чланови и заменици чланова Одбора већином гласова су усвојили предлог да се за известиоца Одбора на седници Народне скупштине буде одређен др Угљеша Мрдић, председник Одбора.

**ЧЕТВРТА ТАЧКА:** Разматрање Предлога закона о престанку важења Закона о систему плата запослених у јавном сектору, Закона о платама службеника и намештеника у органима аутономне покрајине и јединице локалне самоуправе, Закона о запосленима у јавним службама и Закона о платама запослених у јавним агенцијама и другим организацијама које је основала Република Србија, аутономна покрајина или јединица локалне самоуправе, који је поднела Влада (број 011-2762/24 од 22. новембра 2024. године).

Председник Одбора је ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о престанку важења Закона о систему плата запослених у јавном сектору, Закона о платама службеника и намештеника у органима аутономне покрајине и јединице локалне самоуправе, Закона о запосленима у јавним службама и Закона о платама запослених у јавним агенцијама и другим организацијама које је основала Република Србија, аутономна покрајина или јединица локалне самоуправе, који је поднела Влада, у начелу.

Чланови и заменици чланова Одбора већином гласова су усвојили Предлог закона.

Председник Одбора је ставио на гласање предлог да Одбор, у складу са чланом 155. став 3. Пословника Народне скупштине, одлучи да предложи Народној скупштини да прихвати амандмане на Предлог закона

-на члан1. који је поднела Влада;

-на члан 2. који је поднела Влада

као и да за известиоца Одбора на седници Народне скупштине буде одређен др Угљеша Мрдић, председник Одбора.

Чланови и заменици чланова Одбора већином гласова су усвојили амандмане на Предлог закона:

-на члан 1. који је поднела Влада;

-на члан 2. који је поднела Влада.

Чланови и заменици чланова Одбора већином гласова су усвојили предлог да се за известиоца Одбора на седници Народне скупштине буде одређен др Угљеша Мрдић, председник Одбора.

Председник Одбора је закључио Другу седницу Одбора након што је завршен рад по свим тачкама дневног реда.

Седница је завршена у 15,30 часа.

 СЕКРЕТАР ПРЕДСЕДНИК

Сања Пецељ др Угљеша Мрдић